เกียรตินาคินผูกมิตรยาว 15 ปีเจนเนอราลี่
เกียรตินาคิน ผนึกกำลัง เจนเนอราลี่ ประกันชีวิต ลุยแบงก์แอสชัวรันส์ 15 ปี
29 ต.ค. 2565

เกียรตินาคิน ผนึกกำลัง เจนเนอราลี่ ประกันชีวิต ลุยแบงก์แอสชัวรันส์ 15 ปี
นายอภินันท์ เกลียวปฏินนท์ กรรมการผู้จัดการใหญ่ และประธานธุรกิจธนาคารพาณิชย์ ธนาคารเกียรตินาคิน เปิดเผยว่า ได้ร่วมกับบริษัท เจนเนอราลี่ ประกันชีวิต (ไทยแลนด์) ลงนามในสัญญาแบงก์แอสชัวรันส์ ให้สิทธิในการเสนอขายผลิตภัณฑ์ประกันชีวิตผ่านช่องทางต่างๆ ของธนาคารแต่เพียงรายเดียวเป็นระยะเวลา 15 ปี ซึ่งถือเป็นก้าวสำคัญต่อการเติบโตในธุรกิจขายผลิตภัณฑ์ประกันชีวิตผ่านช่องทางธนาคาร  โดยจะมุ่งเน้นพัฒนาและเสนอผลิตภัณฑ์ประกันชีวิตที่หลากหลาย เพื่อตอบสนองความต้องการของลูกค้าธนาคารทุกกลุ่ม
ทั้งนี้ ความร่วมมือทางธุรกิจดังกล่าวจะช่วยพัฒนาและต่อยอดธุรกิจแบงก์แอสชัวรันส์ของทั้งสองฝ่าย และยกระดับผลิตภัณฑ์ของธนาคารให้หลากหลายตอบสนองความต้องการของลูกค้าได้ครอบคลุมมากขึ้น ซึ่งผลิตภัณฑ์ประกันชีวิตเป็นหนึ่งในองค์ประกอบที่สำคัญของผลิตภัณฑ์ทางการเงินและการลงทุนของธนาคาร
ขณะเดียวกัน ยังสอดคล้องกับแผนรุกตลาดของกลุ่มเจนเนอราลี่ ซึ่งมีเป้าหมายขยายธุรกิจประกันชีวิตในประเทศไทย เพื่อก้าวขึ้นเป็นหนึ่งในผู้นำตลาดประกันชีวิตในไทย
“ด้วยประสบการณ์ระดับสากลของกลุ่มเจนเนอราลี่ในด้านผลิตภัณฑ์ประกันชีวิต การบริการลูกค้าเทคโนโลยี และมาตรฐานสากลอื่นๆ ประกอบกับความรู้ความเข้าใจในธุรกิจของธนาคาร เครือข่ายการขายที่ครอบคลุมทั่วประเทศ และกลุ่มลูกค้าที่มีศักยภาพสูง จะทำให้ธนาคารสามารถก้าวเข้าสู่ยุคใหม่ของธุรกิจแบงก์แอสชัวรันส์” นายอภินันท์ กล่าว